RÅDETS FORORDNING (EF) Nr. 934/95 af 10. april 1995 om indførelse af toldlofter og et statistisk fællesskabstilsyn inden for rammerne af referencemængder for en række varer med oprindelse i Cypern, Egypten, Jordan, Israel, Tunesien, Syrien, Malta, Marokko og de besatte områder

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

I aftalen om oprettelse af en associering mellem Det Europæiske Fællesskab og Malta (1), suppleret ved tillægsprotokollen (2), den supplerende protokol (3) og protokollen om forlængelse af første etape af nævnte aftale (4), bestemmes det i artikel 2 i bilag I, at der indføres toldlofter til nulsatser for visse varer henhørende under kapitel 52 til 63 i den kombinerede nomenklatur med oprindelse i Malta;

tillægsprotokollerne til aftalerne mellem Det Europæiske Fællesskab på den ene side og Cypern (5), Egypten (6), Jordan (7), Israel (8), Tunesien (9), Syrien (10), Malta og Marokko (11) på den anden side, indeholder bestemmelser om en gradvis nedsættelse af tolden for visse landbrugsprodukter inden for rammerne af referencemængder og et statistisk fællesskabstilsyn efter en forud fastlagt tidsplan;

Rådets forordning (EØF) nr. 1134/91 af 29. april 1991 om toldordningen for import til Fællesskabet af varer med oprindelse i de besatte områder (12) fastsætter, at tolden for de i bilag II til forordningen opførte produkter med oprindelse i de besatte områder afskaffes den 1. januar 1993 efter en forud fastlagt tidsplan, og at visse af disse produkter undergives referencemængder;

ved Rådets forordning (EØF) nr. 1764/92 af 29. juni 1992 om ændring af Fællesskabets importordning for visse landbrugsprodukter med oprindelse i Algeriet, Cypern, Egypten, Israel, Jordan, Malta, Marokko, Syrien og Tunesien (13) har Fællesskabet autonomt forhøjet disse referencemængder med lige store dele på 3 % og 5 % om året fra den 1. januar 1992;

de ovennævnte aftaler og forordning (EØF) nr. 1134/91 gælder for ubestemt tid; aftalerne og forordning (EØF) nr. 1764/92 fastsætter de årlige forhøjelsessatser for toldlofterne og referencemængderne; det forekommer derfor hensigtsmæssigt, at forordningen om åbning og forvaltning af de pågældende toldmæssige foranstaltninger også gælder på ubestemt tid; af hensyn til en rationalisering af gennemførelsen af de pågældende foranstaltninger forekommer det også hensigtsmæssigt at samle dem i en enkelt forordning;

der bør straks åbnes de toldmæssige foranstaltninger, der er omfattet af denne forordning; rækkevidden af og anvendelsesperioderne for disse foranstaltninger er angivet ud for hver af dem i bilagene; i betragtning af de igangværende forhandlinger om fornyelse af visse af de berørte aftaler bør gyldighedsperioden for de foranstaltninger, der er omhandlet i bilaget til denne forordning, begrænses til den 31. december 1996;

ændringerne af den kombinerede nomenklatur og Taric-koderne samt forlængelsen inden for rammerne af de eksisterende aftaler af de toldmæssige foranstaltninger medfører ingen substansændringer; det bør af forenklingshensyn fastsættes, at Kommissionen, efter at have indhentet udtalelse fra Toldkodeksudvalget og med forbehold af de særlige procedurer, der er fastsat i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (14), kan foretage de nødvendige ændringer og tekniske tilpasninger af nærværende forordning;

det påhviler Fællesskabet at træffe afgørelse om indførelse af toldlofterne og referencemængderne; det påhviler også Fællesskabet at indføre tilsynsordningerne for disse to toldmæssige foranstaltninger;

toldsatser, der er suspenderet inden for rammerne af toldlofter, kan genindføres, når lofterne er nået på fællesskabsplan; anvendelsen af lofterne nødvendiggør en tilsynsordning, hvorved Kommissionen regelmæssigt holdes underrettet om udviklingen i indførslen af de varer, der er undergivet sådanne foranstaltninger;

forvaltningen af toldlofterne forudsætter et nært og særdeles hurtigt samarbejde mellem medlemsstaterne og Kommissionen, der navnlig skal kunne føre tilsyn med, hvor store mængder der afskrives på de pågældende lofter, og underrette medlemsstaterne herom; dette samarbejde bør være så meget mere effektivt, som det er påkrævet, at Kommissionen kan træffe de nødvendige foranstaltninger, når et af disse lofter er nået; for at sikre tilsynsordningens effektivitet, bør medlemsstaterne afskrive indførslerne af de pågældende varer på lofterne, efterhånden som varerne frembydes for toldmyndighederne med angivelse om overgang til fri omsætning;

for så vidt angår varer, der er undergivet referencemængder, fastlægger forordning (EØF) nr. 451/89 (15) proceduren for ændring af varers status, så der i påkommende tilfælde kan fastsættes toldkontingenter; artikel 3, stk. 2, i forordningen fastsætter en tilsynsordning; dette tilsyn bør gøre det muligt for Kommissionen at udarbejde en årlig oversigt over handelen med det enkelte produkt -

UDSTEDT FØLGENDE FORORDNING:

AFSNIT I

Toldlofter

Artikel 1

1. Indførsel i Fællesskabet af de varer med oprindelse i Malta, der er opført i bilag I, undergives årlige lofter og et fællesskabstilsyn. De tilsvarende KN-koder, løbenumre, Taric-kode og niveauet for lofterne er angivet i skemaet i bilag I.

2. Afskrivningerne på lofterne foretages, efterhånden som varerne frembydes for toldmyndighederne med angivelse om overgang til fri omsætning, ledsaget af et varecertifikat, der er i overensstemmelse med reglerne i den protokol angående definition af begrebet »varer med oprindelsesstatus« og angående metoderne for administrativt samarbejde, der er knyttet som bilag til protokollen om fastsættelse af visse bestemmelser vedrørende aftalen om oprettelse af en associering mellem Det Europæiske Fællesskab og Malta (16).

En vare kan kun afskrives på loftet, såfremt varecertifikatet forelægges inden datoen for genindførelse af opkrævningen af told.

Udviklingen i lofternes udnyttelse konstateres på fællesskabsplan på grundlag af de indførsler, der er afskrevet på de betingelser, der er opstillet i de foregående afsnit.

Medlemsstaterne giver Kommissionen meddelelse om de indførsler, der er foretaget i henhold til de ovenfor anførte nærmere betingelser, med den hyppighed og inden for de frister, der er anført i stk. 4.

3. Når lofterne er nået, kan Kommissionen indtil udgangen af kalenderåret ved forordning genindføre opkrævning af den told, der gælder over for tredjelande.

4. Medlemsstaterne meddeler senest den femtende dag i hver måned Kommissionen oversigterne over de afskrivninger, der er foretaget i løbet af den foregående måned.

AFSNIT II

Referencemængder og statistisk tilsyn

Artikel 2

1. Indførsel i Fællesskabet af visse varer, som har oprindelse i Cypern, Egypten, Jordan, Israel, Tunesien, Syrien, Malta, Marokko og de besatte områder og er opført i bilag II, undergives inden for forud fastlagte perioder referencemængder og et statistisk fællesskabstilsyn.

De tilsvarende KN-koder, i givet fald løbenummer, Taric-koder og referencemængdernes størrelse og anvendelsesperioder er anført i skemaet i bilag II.

2. Der indrømmes præferencebehandling inden for rammerne af referencemængderne, når varerne frembydes for toldmyndighederne med en angivelse om overgang til fri omsætning, ledsaget af et varecertifikat. Dette certifikat skal være i overensstemmelse med reglerne i den protokol vedrørende definition af begrebet »varer med oprindelsesstatus«, der er knyttet som bilag til hver enkelt af aftalerne mellem Det Europæiske Fællesskab og de lande, der er omhandlet i stk. 1, første afsnit, undtagen de besatte områder. Begrebet »varer med oprindelsesstatus« for de besatte områder er fastsat i Kommissionens forordning (EØF) nr. 2454/93 (17).

Udviklingen i referencemængdernes udnyttelse konstateres på fællesskabsplan på grundlag af de indførsler, der er foretaget i henhold til de i første afsnit beskrevne betingelser, og meddeles De Europæiske Fællesskabers Statistiske Kontor i henhold til bestemmelserne i forordning (EØF) nr. 2658/87 (18) og (EØF) nr. 1736/75 (19).

AFSNIT III

Procedureregler

Artikel 3

1. Efter proceduren i artikel 4, stk. 2, vedtages med forbehold af proceduren i forordning (EF) nr. 3448/93 de nødvendige bestemmelser for anvendelsen af denne forordning, særlig:

a) de ændringer og tekniske tilpasninger, der er nødvendige som følge af ændringer i den kombinerede nomenklatur og Taric-koderne

b) forlængelse af toldforanstaltninger i henhold til bestemmelser i de aftaler, der er omhandlet i denne forordning

c) de nødvendige tilpasninger, der skyldes Rådets indgåelse af protokoller eller brevvekslinger mellem Fællesskabet og de pågældende lande inden for rammerne af de aftaler, der er omhandlet i denne forordning, og

d) ændringer af denne forordning, der er nødvendige med henblik på iværksættelsen af enhver anden retsakt vedtaget af Rådet inden for rammerne af de aftaler, der er omhandlet i denne forordning.

2. De bestemmelser, som vedtages i henhold til stk. 1, giver ikke Kommissionen ret til

- at overføre præferencemængder fra en kontingentperiode til en anden

- at ændre de tidsplaner, der er fastsat i aftaler eller protokoller

- at overføre mængder fra et loft eller en referencemængde til et andet loft eller en anden referencemængde

- at åbne og forvalte kontingenter, der følger af nye aftaler.

Artikel 4

1. Kommissionen bistås af Toldkodeksudvalget, der er nedsat ved artikel 247 i forordning (EØF) nr. 2913/92 (20).

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

3. a) Kommissionen vedtager foranstaltninger, der straks finder anvendelse.

b) Hvis disse foranstaltninger ikke er i overensstemmelse med den af udvalget afgivne udtalelse, underrettes Rådet dog straks af Kommissionen om dem. I så fald udsætter Kommissionen gennemførelsen af de foranstaltninger, den har truffet afgørelse om, i tre måneder regnet fra datoen for denne underretning.

Rådet kan med kvalificeret flertal træffe en anden afgørelse inden for det i andet afsnit nævnte tidsrum.

4. Udvalget kan undersøge ethvert spørgsmål vedrørende denne forordnings anvendelse, som bringes op af dets formand enten på eget initiativ eller på anmodning af en medlemsstat.

Artikel 5

1. Medlemsstaterne og Kommissionen arbejder nært sammen for at sikre, at denne forordning overholdes.

2. Kommissionen udarbejder hvert år senest tre måneder efter udløbet af anvendelsesperioden for lofterne og referencemængderne en sammenfattende oversigt pr. vare og pr. land over de træk, der er foretaget på lofterne og referencemængderne i bilag I og II.

Denne oversigt udsendes efter høring af Toldkodeksudvalget.

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. november 1994.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 10. april 1995.

På Rådets vegne

A. JUPPÉ

Formand

(1) EFT nr. L 61 af 14. 3. 1971, s. 2.

(2) EFT nr. L 304 af 29. 11. 1977, s. 2.

(3) EFT nr. L 81 af 23. 3. 1989, s. 2.

(4) EFT nr. L 116 af 9. 5. 1991, s. 67.

(5) EFT nr. L 393 af 31. 12. 1987, s. 2.

(6) EFT nr. L 297 af 21. 10. 1987, s. 11.

(7) EFT nr. L 297 af 21. 10. 1987, s. 19.

(8) EFT nr. L 327 af 30. 11. 1988, s. 36.

(9) EFT nr. L 297 af 21. 10. 1987, s. 36.

(10) EFT nr. L 327 af 30. 11. 1988, s. 58.

(11) EFT nr. L 224 af 13. 8. 1988, s. 18.

(12) EFT nr. L 112 af 4. 5. 1991, s. 1.

(13) EFT nr. L 181 af 1. 7. 1992, s. 9.

(14) EFT nr. L 318 af 20. 12. 1993, s. 18.

(15) EFT nr. L 52 af 24. 2. 1989, s. 7.

(16) EFT nr. L 111 af 28. 4. 1976, s. 3.

(17) EFT nr. L 253 af 11. 10. 1993, s. 1. Forordningen er senest ændret ved forordning (EF) nr. 3254/94 (EFT nr. L 346 af 31. 12. 1994, s. 1).

(18) EFT nr. L 256 af 7. 9. 1987, s. 1. Forordningen er senest ændret ved forordning (EF) nr. 559/95 (EFT nr. L 57 af 15. 3. 1995, s. 51).

(19) EFT nr. L 183 af 14. 7. 1975, s. 3. Forordningen er senest ændret ved forordning (EØF) nr. 1629/88 (EFT nr. L 147 af 14. 6. 1988, s. 1).

(20) EFT nr. L 302 af 19. 10. 1992, s. 1.

BILAG I

Liste over varer med oprindelse i Malta, hvis indførsel er undergivet toldlofter

>TABELPOSITION>

Taric-koder

>TABELPOSITION>

BILAG II

>TABELPOSITION>